DA Den Europæiske Unions Tidende C 250/4

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 250/04)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»ANGURIA REGGIANA«

EU-nr.: IT-PGI-0005-01385 — 14.10.2015

BOB ( ) BGB ( X )

1. Betegnelse(r)

»Anguria Reggiana«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Betegnelsen »Anguria Reggiana« betegner frugt af den botaniske art Citrullus lanatus i frisk tilstand.

»Anguria Reggiana« fremstilles i følgende typer:

— Rund type med kendetegnene for Ashai Mijako-typen: rund frugt, grågrøn skal med mørkegrønne striber, fast, sprødt frugtkød, som er lyserødt, når frugten er helt moden, med en vægt, der svinger mellem 5 og 12 kg.

— Oval type med kendetegnene for Crimson-typen: rund, oval frugt, moderat lysegrøn skal med mørkegrønne striber, fast, sprødt frugtkød, som er rødt, når frugten er helt moden, med en vægt, der svinger mellem 7 og 16 kg.

— Aflang type med kendetegnene for Sentinel-typen: aflang frugt, moderat lysegrøn skal med mørkegrønne striber, fast, sprødt frugtkød, som er lyserødt, når frugten er helt moden, med en vægt, der svinger mellem 7 og 20 kg.

Det karakteristiske kendetegn ved »Anguria Reggiana« er frugtkødets sødme, som hænger sammen med sukkerindholdet svarende til en Brix-værdi på over 11 for Ashai Mijako-typen og 12 for Crimson- og Sentinel-typen.

På afsætningstidspunktet skal frugten have følgende karakteristiske kendetegn:

— hel (en lille læsion i overfladen som følge af eventuel automatisk måling af brydningsindekset er tilladt)

— ren (fri for synlige fremmedlegemer)

— sund og fri for parasitter

— ikke have fremmed lugt

— velformet i forhold til typens kendetegn

— fri for revner og trykskader

— stilken skal være mellem 2 og 5 cm i længden

— udvikling og tilstand skal være af en sådan art, at transport og den dermed forbundne håndtering er mulig.

Den del af skallen, som var i kontakt med jorden under væksten, kan være lysere i farven.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen (såning, dyrkning, høst eller »plukning«) skal finde sted inden for det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

Frugten skal placeres ordentligt i egnede beholdere eller i store eller små kasser af opbevaringsegnet materiale.

3.6. Særlige regler for mærkning af det produkt, som betegnelsen henviser til

Kendetegnslogoet for BGB Anguria Reggiana og EU's BGB-symbol skal anbringes på hver enkelt vandmelon.

Logoet for »Anguria Reggiana BGB« ser ud som følger:

Mærket, som skal anbringes på hver enkelt vandmelon, er ovalt og skal indeholde producentens navn.

4. Afgrænsning af det geografiske område

Produktionsområdet omfatter følgende hele kommuner: Bagnolo in Piano, Cadelbosco di Sopra, Campagnola, Castelnovo Sotto, Correggio, Fabbrico, Novellara, Poviglio, Rio Saliceto, S. Martino in Rio og dele af følgende kommuner: Boretto, Brescello, Campegine, Gattatico, Gualtieri, Guastalla, Reggio Emilia, Reggiolo, Rolo og Rubiera.

5. Tilknytning til det geografiske område

Årsagssammenhængen mellem »Anguria Reggiana« og produktionsområdet, som er bestemmende for frugtens særlige kvalitet, beror på kendetegnene for det afgrænsede geografiske område og de lokale producenters færdigheder.

Det afgrænsede område er kendetegnet ved jordarealer med overvejende lerjord, som er blevet inddæmmet gennem århundreder, som er vanskelig at opdyrke, men frugtbar og rig på naturlige bestanddele som kalium. Jordbundsforholdene, som er ensartede i hele området, har en afgørende betydning for frugtens vækst, form og kemiske og organoleptiske egenskaber.

Det, der især er kendetegnende for »Anguria Reggiana«, er frugtkødets karakteristiske sødme, der skyldes sukkerindholdet.

Dette kendetegn hænger sammen med producenternes dygtighed og de anvendte raffinerede dyrkningsteknikker, som navnlig viser sig ved høst eller »plukning«. Denne foregår ved hver plante i mindst tre omgange for at sikre, at »Anguria Reggiana« ved indtagelsen er fuldt modnet og udviser det højest mulige sukkerindhold uden at være overmoden og et fast og sprødt frugtkød. Modenheden kan aflæses i forskellige kendetegn i skallen, stilken og ranken og navnlig i den særlige lyd, som høres, når man banker på vandmelonen med hånden. Alle disse ydre aspekter kan producenten vurdere direkte på marken.

Alle vandmeloner vurderes således individuelt og plukkes kun, hvis producenten ud fra sin visuelle og auditive undersøgelse mener, at frugten har opnået den ønskede modenhed, ensartethed og holdbarhed. Høstningen fra marken foretages som regel tidligt om morgenen, når vandmelonerne har nydt godt af den kølige nat og har en egnet opbevaringstemperatur.

Melonerne plukkes med en huggert, en særlig kniv med en kurvet klinge. Dette særlige redskab er blevet perfektioneret i årenes løb for at undgå at skære plantens udløbere over, idet de skal forblive i optimal fysisk tilstand, indtil alle frugterne er plukket. Ved plukningen benytter de lokale plukkere den gamle, overleverede viden, som er videregivet gennem generationer, til at udvælge og høste den modne frugt, samtidig med at de beskytter den efterfølgende produktion.

De lokale producenters færdigheder og viden stammer fra en historisk tradition, som har ført til en velkendt sammenhæng mellem produktet og regionen.

Historiske og kulturelle referencer

Historiske dokumenter indeholder et væld af referencer til, at dyrkning af vandmeloner i Reggio Emilia-området har været en veletableret tradition gennem generationer.

Den første omtale af den høje kvalitet stammer fra det 16. århundrede, hvor korrespondance mellem renæssancens antikke hoffer i Po-området priser kvaliteten af produktet, som er dyrket i dette område. Frugten forblev længe et produkt, der var forbeholdt eliten, indtil i det 18. århundrede, da Risorgimento åbnede grænserne mellem Italiens antikke og små stater, hvorved det område, den kunne markedsføres, blev udvidet. I tidens løb opnåede den lokale produktions høje kvalitet et ry på markederne i Milano, Genova og naboregionerne, og berømmelsen bredte sig op over Alperne i det sidste århundrede.

»Anguria Reggiana« forbindes også med Reggio Emilia-regionens sletter i historiske madguider. Området nævnes i 1931 i gastronomiguiden, som udgives af den italienske turistorganisation Touring Club Italiano, for sine »søde vandmeloner og meloner«. Området omfatter de historisk mest velkendte centre for traditionel dyrkning af vandmeloner som Gualtieri, Novellara, Santa Vittoria, Poviglio and Cadelbosco di Sopra, Rio Saliceto og Ca' de' Frati. Populariteten af dyrkningen og forbruget af vandmeloner i området ses også ved de hytter, som fra starten af det 20. århundrede er blevet fremstillet af naturmaterialer som træ og grene, hvorfra der blev solgt og spist vandmelon i skiver.

I nyere tid har producenterne i højere grad specialiseret sig i dyrkning af vandmeloner med deltagelse af både lokale og producenter, som er gået sammen om at fremme, forsvare, forbedre og beskytte produktionen og markedsføringen af »Anguria Reggiana«.

Siden 1975 er der blevet holdt festivaler, messer, arrangementer og lokale konkurrencer for at fremme produktet med uddeling af præmier for den største vandmelon og for melonen med det højeste sukkerindhold.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

Den konsoliderede udgave af varespecifikationen kan ses på følgende websted: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til det italienske landbrugsfødevare- og skovministeriums hjemmeside (www.politicheagricole.it) og klikke på »Prodotti DOP e IGP« (øverst til højre), derefter på »Prodotti DOP, IGP e STG« (i venstre side) og til sidst på »Disciplinari di produzione all’esame dell’UE«.

(1) EUT L 343 af 14.12.2012, s. 1.